Jeg kan desværre ikke fortælle dig, hvordan jeres økonomi konkret kommer til at se ud, men jeg kan fortælle dig, hvad du kan gøre for at få mere viden om det. Folkepensionen består af et grundbeløb på 6.694 kr. om måneden før skat, og et pensionstillæg, der som udgangspunkt er på 3.963 kr. om måneden for samlevende. Har I tilsammen indtægter på mere end 182.900 kr. om året udover folkepensionen, bliver jeres pensionstillæg sat ned. Arbejdsindtægter nedsætter ikke længere folkepensionen, så det er kun de øvrige pensioner, I får, der har betydning. Din mand har indtægter på 9.425 kr. måneden og dermed 113.100 kr. om året udover sin folkepension. Der er altså plads til yderligere 69.100 kr., før jeres pensionstillæg bliver sat ned. Du har derfor brug for at vide, hvor meget du vil få om måneden fra PKA og ATP. Du kan se, hvor meget du vil få udbetalt i ATP på borger.dk, søg på ”Se din pensions-oversigt fra ATP Livslang Pension”. Så kan du booke et onlinemøde med en rådgiver hos PKA, hvor du kan få mere at vide om din PKA-pension.